3 ontsnap uit polisieaanhoudingArgieffoto Drie verdagtes het Dinsdagaand uit aanhouding by die Groblersdal-polisiestasie in Limpopo ontsnap. Kol. Ronel Otto, provinsiale polisiewoordvoerder, het aan Maroela Media gesê beamptes by die polisiestasie het omstreeks 23:00 gaan ondersoek instel nadat ŉ onderonsie in een van die selle uitgebreek het. “Die beamptes is deur die aangehoudenes in die selle oorweldig waarna hulle daarin kon slaag om te ontsnap,” het Otto gesê. Die ontsnaptes is Vincent Marutla (22), Somantla Makaraa (22) en Simon Chauke (23). Hulle is aanvanklik in hegtenis geneem op aanklagte van gewapende roof en huisroof. Die omstandighede rondom die ontsnapping word ondersoek. Lede van die publiek wat die mans opmerk of weet waar hulle mag wees, word versoek om ao. Mokonyane by 079 909 3352 te bel. Die polisie sal binnekort foto’s van die verdagtes uitreik.